**ELŐTERJESZTÉS**

**Szombathely Megyei Jogú Város Közgyűlésének**

 **2022. szeptember 29-i ülésére**

**Javaslat a Kolozsvár utcai telephelyen nyújtott hajléktalanok otthona szolgáltatás megszüntetésével kapcsolatos döntések meghozatalára**

Szombathely Megyei Jogú Város Önkormányzata (továbbiakban: Önkormányzat) 2020. december 2. napján szándéknyilatkozatot tett a Magyarországi Evangélikus Egyház Országos Elnöksége felé a szociális ellátások területén való hosszútávú együttműködésre vonatkozóan. A Magyarországi Evangélikus Egyház (továbbiakban: Egyház) a 12/2021. (II.4.) országos presbiteriumi határozatával döntött az Önkormányzattal való szociális területen történő együttműködés támogatásáról.

2021. augusztus 2. napján együttműködési megállapodás jött létre az Egyház, a Szombathelyi Evangélikus Diakóniai Központ (továbbiakban: Diakóniai Központ) és az Önkormányzat között, amelyben rögzítésre került, hogy az Egyház vállalja, hogy legkésőbb 2022. szeptember 1. napjától 24 új, örökös hajléktalan otthoni férőhelyet létesít és biztosít az Önkormányzat javára, az általa fenntartott, természetben Szombathely, Középhegyi út 1. szám alatti intézményben.

Szombathely Megyei Jogú Város Önkormányzata 2017. december 27. napjától határozatlan időre szóló ellátási szerződést kötött az egyes személyes gondoskodást nyújtó szociális ellátások átvállalásáról a Fogyatékkal Élőket és Hajléktalanokat Ellátó Közhasznú Nonprofit Kft.-vel. Az ellátási szerződés II. 1.) pont a) alpontja alapján a Szombathely, Kolozsvár u. 27. szám alatti önkormányzati tulajdonú ingatlanban működteti 26 férőhelyen a hajléktalanok otthonát.

Az Önkormányzat a szociális igazgatásról és a szociális ellátásokról szóló 1993. évi III. törvény 90. § (2) bekezdése szerinti kötelező feladatainak a hajléktalan otthoni ellátás tekintetében 2022. szeptember 1. napjától az Evangélikus Egyházzal és Diakóniai Központtal való ellátási szerződés megkötésével tesz eleget. Az ellátási szerződést Szombathely Megyei Jogú Város Közgyűlése a 236/2022. (VI.27.) Kgy. számú határozatával jóváhagyta, az ellátási szerződés 2022. június 30. napján aláírásra került.

A fenntartó kérésére a Vas Megyei Kormányhivatal 2022. augusztus 31. napján kelt jogerős határozatával a szolgáltatói nyilvántartásból törölte a Fogyatékkal Élőket és Hajléktalanokat Ellátó Közhasznú Nonprofit Kft. szolgáltató keretében működő 9700 Szombathely, Kolozsvár u. 27. szám alatt található Hajléktalanok Otthona intézményt és az intézmény által nyújtott szociális szolgáltatást.

Tekintettel az Önkormányzat, az Evangélikus Egyház és a Diakóniai Központ között létrejött együttműködési megállapodásra, valamint a Vas Megyei Kormányhivatal határozatával történt szolgáltatás törlésre a Fogyatékkal Élőket és Hajléktalanokat Ellátó Közhasznú Nonprofit Kft.-vel megkötött ellátási szerződés II.1.) pontjának a) alpontjából a hajléktalanok otthona szolgáltatás nyújtását, mint alapkötelezettséget törölni kell, amely az ellátási szerződés módosítását teszi szükségessé.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. szeptember „ ”.

 **/: Dr. Nemény András:/**

**HATÁROZATI JAVASLAT**

**…/2022. (IX. 29.) Kgy. számú határozat**

Szombathely Megyei Jogú Város Közgyűlése a „Javaslat a Kolozsvár utcai telephelyen nyújtott hajléktalanok otthona szolgáltatás megszüntetésével kapcsolatos döntések meghozatalára” című előterjesztést megtárgyalta, és a Kolozsvár u. 27. szám alatti hajléktalanok otthona és az általa nyújtott szolgáltatás szolgáltatói nyilvántartásból történt törlésére tekintettel felhatalmazza a polgármestert a Fogyatékkal Élőket és Hajléktalanokat Ellátó Közhasznú Nonprofit Kft.-vel megkötött ellátási szerződés e tárgykörben történő módosítására.

**Felelősök:** Dr. Nemény András, polgármester

 Dr. László Győző, alpolgármester

 /A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

Németh Klára, a FÉHE Kft. ügyvezetője/

**Határidő:** 2022.10.15.